user
Gịnị bụ Ọdịnala?
assistant
Dika anyị kọwara n’omenala, ọdịnala bụ “ọdi” na “ala”. Ọdi; nke a pụtara ọnọdụ ebe ihe dị maọbụ ebe ihe mere. Ebe “ala” pụtara ezi, mba, obodo, ngwa, ohere, ebe obibi/nnọdi nke jupụtara na mmadụ na ngwa obibi ya.
Ọdịnala Igbo bụ omume na agwa ndị ahụ a na-eme na mpaghara ime ọchịchị obodo dị icheiche. Ọmụmaatụ mpaghara ime ọchịchị obodo dị n’ala Igbo gụnyere Ọnịcha, Isiala Ngwa, Owere, Ọkpaala, Ụmụahịa, Mbaise, Ọlụ, Mbanọ, Akabọ, Emekuku, Njaba, Arọchukwu dg. N’ezi asụsụ, Ọdịnala ezughi ala Igbo niile ọnụ. Mpaghara ime ọchịchị obodo ọbụla nwere ọdịnala nke ha. Ya mere Igbo ji atụ ilu na ọkwa mba na-achị n’olu n’olu.
Ọmụmaatụ ọdịnala gụnyere ndị a; Abia n’ịgọ ọjị, n’obodo ụfọdụ, ọ bụ okenye na-awa ọjị ma kee ya, ebe nwata na-awa ọjị ma kee ya n’obodo ọzọ. Ọzọkwa, e nwere obodo na-alụ nwaanyị n’afọ ime ebe obodo ọzọ anaghị alụ nwaanyị n’afọ ime. E nwekwara obodo na-anaghị eli ozu nwaanyị nwụchuru anwụchu n’ụlọ dị ya. Nwaanyị nwụchuo ọnwụ, a na-eburu ozu ya gaa lie n’ụlọ nna ya. Mana, ọ bụghị obodo niile na-eme etu a. Emume iri ji bụ omenala zuru ala Igbo niile ọnụ. Mana, ọtụtụ obodo nwere ụzọ dị icheiche ha si eme emume iri ji nke na-ezughị ala Igbo niile ọnụ, dịka, Owere na-eme “Oru Owere”, Egbu na-eme “mgbụgbọ ụzọ”, Awaka na-ata ọka, Emii na-ata ọkazi, Ọka, Ọnịcha, Nnewi na ọtụtụ obodo dị n’Anambra na-agba ọfala, dg.
